Nina den Heyer

Nina Seline den Heyer (☆ 22 di aprel 1978 na Kòrsou) ta diputado i miembro di Kolegio Ehekutivo di Boneiru desde 31 di òktober 2023. Anteriormente e tabata diputado pa Komunidat i Kuido di 2019 te 2022. E ta un eks-polítiko di MPB i na 2019 e tabata e promé muhé pa saka e mayó kandidat di voto den elekshon di Konseho Insular di Boneiru. 

 Bida 
Nina den Heyer ta nase i lanta na Kòrsou. E ta yu di un mama boneriano i un tata hulandes, nasí na Kòrsou.  Ku 19 aña e ta bai studia na Hulanda, entre otro na Universidat di Leiden. Na 2013 e ta optené su Master den Trabou Sosial na University of Curaçao. Fin di 2004 Den Heyer ta muda pa Boneiru i ta traha di 2005 pa 2011 komo konsehero di Kolegio Ehekutivo (BC) di entidat públiko Boneiru (OLB). Na 2011 e ta wòrdu nombrá hefe di e unidat Asuntunan Sosial i Labor (SZW) di RCN.

Despues di e bira miembro di Movementu di Pueblo Boneriano (MPB) bou di liderazgo di Elvis Tjin Asjoe e tabata brevemente miembro di Konseho Insular na 2016. Entre 2016 i 2018 e tabata diputado di Boneiru, promé ku e kartera di Structura Estatal i despues ku esun di Asuntunan Sosial, Enseñansa, Kultura, Salú i Hubentut. Den elekshon di Konseho Insular di 2019 e ta logra 1092 voto personal, mas ku tur otro kandidato di su propio i otro partido politiko.  Desde 8 di aprel 2019 e ta diputado pa Komunidat i Kuido den Kolegio Ehekutivo di Boneiru, sostené pa un koalishon di partidonan MPB i UPB. Na yüli 2022, mas ku 8 luna promé ku elekshon pa Konseho Insular, Den Heyer ta anunsia ku e no lo partisipa na esaki i lo bandona e arena polítiko. Despues di su retiro fin di november 2022 el a bolbe RCN komo hefe di Enseñansa, Kultura i Siensia (OCW).

Na òktober 2023, menos di un aña despues ku Den Heyer a bandona e Konseho Ehekutivo, ta keda anunsia su regreso den e Konseho Ehekutivo nobo, formá pa PDB, M21 i konsehal independiente Vrolijk tras di e kaida di e gobièrnu insular MPB-UPB dia 17 di òktober 2023.  E ta fungi komo diputado profeshonal (sin partido) desde 31 di òktober 2023 i ta enkargá ku e kartera di kuido i bienestar, kombatimentu di pobresa i bibienda.   

Category:Hende
Category:Polítiko di Boneiru